b'\n_START_ARTICLE_\nStra\xc5\xbea (\xc4\x8dasopis)\n_START_PARAGRAPH_\nStra\xc5\xbea je bilo glasilo privr\xc5\xbeencev politi\xc4\x8dnega katolicizma na slovenskem \xc5\xa0tajerskem._NEWLINE_Izhajala je v letih 1909\xe2\x88\x921914 trikrat na teden v Mariboru, 1914\xe2\x80\x931920 pa dvakrat; po prepovedi leta 1925 je namesto njega izhajala Na\xc5\xa1a stra\xc5\xbea (1925\xe2\x88\x921926). Med oblastnimi volitvami januarja 1927 je izhajala pod prvotnim naslovom in se nato zdru\xc5\xbeila z dnevnikom Slovenec. V uvodniku 1. \xc5\xa1tevilke (2. januar 1909) je bilo zapisano, da je Stra\xc5\xbea glasnik politi\xc4\x8dnega in gospodarskega prizadevanja ve\xc4\x8dine spodnje\xc5\xa1tajerskega ljudstva in da bo v svojem narodnopoliti\xc4\x8dnem programu poudarjala obrambo slovenske lastnine, versko-cerkvenih vpra\xc5\xa1anj ter si prizadeval za vi\xc5\xa1je kulturne cilje. Uredni\xc5\xa1tvo je leta 1910 od prej\xc5\xa1njega urednika Viktorja Cen\xc4\x8di\xc4\x8da prevzel Leopold Kemperle. Pomembnej\xc5\xa1i uredniki pa so bili \xc5\xa1e Franjo \xc5\xbdebot, Vekoslav Stupan, Vladimir Pu\xc5\xa1enjak in Janu\xc5\xa1 Golec._NEWLINE_List je bil pisan v poljudnem jeziku in predvsem v polemikah z liberalnim taborom je posegal v \xc5\xa1tajersko politi\xc4\x8dno \xc5\xbeivljenje; bralce je obve\xc5\xa1\xc4\x8dal o mednarodnih dogodkih, izpolnjeval je narodnoobrambno poslanstvo ob nacionalno ogro\xc5\xbeeni slovenski severni meji in objavljal dopise s pode\xc5\xbeelja. Zaradi polemi\xc4\x8dnih, dosledno nepodpisanih \xc4\x8dlankov je bil list v dvajsetih letih ve\xc4\x8dkrat zaplenjen in 1925 prepovedan.'